KOMISSION TÄYTÄNTÖÖNPANOPÄÄTÖS,

annettu 29 päivänä syyskuuta 2017,

Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaisemisesta Euroopan unionin virallisessa lehdessä erään viinialan nimityksen osalta

(Monor, Monori (SAN))

(2017/C 329/06)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 97 artiklan 3 kohdan,

sekä katsoo seuraavaa:

Unkari on hakenut nimityksen ”Monor, Monori” suojelua asetuksen (EU) N:o 1308/2013 II osan II osaston I luvun 2 jakson mukaisesti.

Komissio on tutkinut kyseisen hakemuksen asetuksen (EU) N:o 1308/2013 97 artiklan 2 kohdan mukaisesti ja todennut, että mainitun asetuksen 93–96 artiklan, 97 artiklan 1 kohdan sekä 100, 101 ja 102 artiklan edellytykset täyttyvät.

ON PÄÄTTÄNYT SEURAAVAA:

Ainoa artikla

Tämän päätöksen liitteessä esitetään nimityksen ”Monor, Monori” (SAN) asetuksen (EU) N:o 1308/2013 94 artiklan 1 kohdan d alakohdassa tarkoitettu yhtenäinen asiakirja sekä tuote-eritelmän julkaisutiedot.

Asetuksen (EU) N:o 1308/2013 98 artiklan mukaisesti tämän päätöksen julkaiseminen antaa oikeuden vastustaa tämän artiklan ensimmäisessä kohdassa täsmennetyn nimityksen suojaamista kahden kuukauden kuluessa siitä, kun päätös on julkaistu Euroopan unionin virallisessa lehdessä.

(1) EUVL L 347, 20.12.2013, s. 671.

LIITE

YHTENÄINEN ASIAKIRJA

”MONOR, MONORI”

PDO-HU-N1638

Hakemuksen jättöpäivä: 2.5.2013

1. Rekisteröitävä nimi / rekisteröitävät nimet

Monor, Monori

2. Maantieteellisen merkinnän tyyppi

SAN – suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Valkoiset rypälelajike- ja cuvéeviinit

Rypälelajikeviinit ovat vaaleanvihreitä tai vihertävänkeltaisia, eloisia ja tuoreita. Niissä on käytetylle lajikkeelle luonteenomainen hedelmäinen ja kukkainen tuoksu ja maku. Maku säilyy pitkään. Viini on kuivaa, puolikuivaa, puolimakeaa tai makeaa sokeripitoisuudesta riippuen.

Yleiset analyyttiset ominaisuudet

Kokonaisalkoholipitoisuus enintään (til-%) Kokonaisalkoholipitoisuus vähintään (til-%) 11,00 Vähimmäishappopitoisuus 4,5 g/litra viinihappona ilmaistuna Haihtuvien happojen pitoisuus (mEq/l) 1,08 Kokonaisrikkidioksidipitoisuus enintään (mg/l)

Roseet rypälelajike- ja cuvéeviinit

Viinit ovat haalean roosan tai lohen värisiä, eloisia ja tuoreita, ja ne valmistetaan tummista rypäleistä. Viinissä on hedelmäinen tuoksu ja maku (vadelma, persikka, hapankirsikka, mustaherukka, metsämansikka jne.) ja ehkä kukkaisia aromeita. Pirteä viini, jossa on kevyitä, leikkisiä happoja. Viini on kuivaa, puolikuivaa, puolimakeaa tai makeaa sokeripitoisuudesta riippuen.

Yleiset analyyttiset ominaisuudet

Kokonaisalkoholipitoisuus enintään (til-%) Kokonaisalkoholipitoisuus vähintään (til-%) 11,00 Vähimmäishappopitoisuus 4,5 g/litra viinihappona ilmaistuna Haihtuvien happojen pitoisuus (mEq/l) 1,08 Kokonaisrikkidioksidipitoisuus enintään (mg/l)

Punaiset rypälelajike- ja cuvéeviinit

Rypälelajikeviinit ovat rubiininpunaisia, ja niissä on käytetylle lajikkeelle luonteenomainen tuoksu ja maku sekä pyöristettyjä happoja. Sekoitettujen (coupage) viinien tanniinipitoisuus ilmentää käytettyjä lajikkeita, ja niissä on samettinen maku ja runko. Näissä viineissä on hedelmäisiä (hapankirsikka, vadelma, saksanpähkinä, mustaherukka jne.) ja mausteisia (kaneli, vanilja) sekä suklaan ja tupakan aromeja. Viini on kuivaa, puolikuivaa, puolimakeaa tai makeaa sokeripitoisuudesta riippuen.

Yleiset analyyttiset ominaisuudet

Kokonaisalkoholipitoisuus enintään (til-%) Kokonaisalkoholipitoisuus vähintään (til-%) 11,00 Vähimmäishappopitoisuus 4,5 g/litra viinihappona ilmaistuna Haihtuvien happojen pitoisuus (mEq/l) 1,20 Kokonaisrikkidioksidipitoisuus enintään (mg/l)

5. Viininvalmistustavat

a. Olennaiset viininvalmistusmenetelmät

Asianomainen viininvalmistusmenetelmien rajoitus

1. Pakolliset viininvalmistusmenetelmät 1.1. Valko- ja roseeviinit — sadonkorjuu käsin, — rypäleet on jalostettava sadonkorjuupäivänä, — puristaminen voidaan tehdä ainoastaan erissä, — rypälemehu puhdistetaan, — rypälemehun käyminen tapahtuu kontrolloidusti enintään 20 °C:ssa. 1.2. Punaviini — sadonkorjuu käsin, — rypäleet on jalostettava sadonkorjuupäivänä, — kuorikäyminen, — puristaminen voidaan tehdä ainoastaan erissä, — viiniä kypsytetään puutynnyreissä vähintään kolme kuukautta, — viiniä kypsytetään pulloissa vähintään kolme kuukautta.

Viljelykäytäntö

Jos kyseessä on olemassa oleva ennen 31. joulukuuta 2011 istutettu viinitarha, SAN-nimityksen Monor(i) viinit voidaan tuottaa viinitarhalla tuotetuista rypäleistä niin kauan kuin viinitarha säilyy toiminnassa.

Jos kyseessä on viinitarha, joka on istutettu 1. tammikuuta 2012 jälkeen, SAN-nimityksen Monor(i) viinit voidaan tuottaa ainoastaan rypäleistä, jotka on saatu seuraavin menetelmin viljellyistä viiniköynnöksistä: Gobelet-leikkaus, sateenvarjo-leikkaus, Moser-leikkaus, Guyot-leikkaus, Sylvoz-leikkaus.

Jos viinitarha on istutettu 1. tammikuuta 2012 jälkeen, istutustiheyden tulisi olla vähintään 3 300 köynnöstä hehtaarilla. Tasaisin välein tehtävän rivien ja köynnösten istutuksen lisäksi hyväksytään kaksoisrivien ja/tai kaksoisköynnösten istutus. Etäisyyden rivien välillä on oltava vähintään 1,00 m ja enintään 3,60 m, ja etäisyyden köynnösten välillä on oltava vähintään 0,60 m ja enintään 1,20 m. Jos köynnöksiä on kaksi rinnakkain, ratkaisevana tekijänä on köynnösten välinen keskimääräinen etäisyys.

Köynnösten kuormituksen kannalta kuhunkin köynnökseen saa jättää enintään 12 elävää kevyttä nuppua neliömetriä kohden.

Sadonkorjuun alkamispäivän kunakin vuonna päättää toimivaltainen viiniyhteisö. Ennen päätöksen tekemistä on testattava sadonkorjuuta viikoittain 1. päivästä elokuuta alkaen. Viiniyhteisöt ilmoittavat ja julkaisevat sadonkorjuun alkamispäivän.

Rypäleiden sokeripitoisuus on vähintään 16,0 [MM °] (luontainen alkoholipitoisuus 17,5 °C:ssa vähintään 9,87 til-%.)

b. Enimmäistuotokset

Valko- ja roseeviinit

70 hl/ha

Punaviini

60 hl/ha

6. Rajattu alue

Ne Strázsan kukkulan (Strázsa-hegy) osat Monorin kaupungissa, Szárazin kukkulan (Száraz-hegy) osat Monorin kaupungissa sekä Monorierdőn ja Bényen kylissä sekä Harcin laakson (Harc-völgy) rinteet Gomban kylässä, jotka luokitellaan viinitarharekisterissä luokkiin I ja II.

7. Pääasialliset viininvalmistuksessa käytettävät rypälelajikkeet

** Zöld veltelini (PÄÄLAJIKE)

** Cabernet sauv. (PÄÄLAJIKE)

** Cabernet franc (PÄÄLAJIKE)

** Blauburger (MUU)

** Ezerjó (PÄÄLAJIKE)

** Kékoportó (MUU)

** Kékfrankos (PÄÄLAJIKE)

** Karát (MUU)

* Kadarka (PÄÄLAJIKE)

** Irsai Olivér (MUU)

** Hárslevelű (PÄÄLAJIKE)

** Cserszegi fűszeres (PÄÄLAJIKE)

** Chardonnay (PÄÄLAJIKE)

** Ottonel muskotály (MUU)

** Olasz rizling (PÄÄLAJIKE)

** Kövidinka (PÄÄLAJIKE)

** Szürkebarát (MUU)

** Syrah (MUU)

** Sauvignon (MUU)

** Rajnai rizling (PÄÄLAJIKE)

** Pinot noir (PÄÄLAJIKE)

8. Yhteyden/yhteyksien kuvaus

Yhteys maantieteelliseen alueeseen

1. Rajatun alueen kuvaus

Luontoon liittyvät tekijät

Monori-viinin rypäleiden viljelyalue sijaitsee Unkarin geomorfologisen kartan (Magyarország geomorfológiai térképe) mukaan Gödöllő-Monorin kukkuloiden (Gödöllő-Monori-dombság) geomorfologisella makroalueella, kukkulajonolla Cserhátin kukkuloiden lounaisreunalla, keskimäärin 200 metriä merenpinnan yläpuolella. Monorissa eroosiotasanne erottaa Pestin alluviaalitasangon (Pesti hordalékkúp síkság) mesoalueen (joka sijaitsee lounaaseen kukkulajonosta) Pilis-Alpárin hiekkaharjanteen (Pilis-Alpári homokhát) geomorfologisesta mesoalueesta. Kukkulajonolla on matalammalla olevia harjanteita, joiden välissä on erodoituneita laaksoja. Tuotantoalue sijaitsee näillä harjanteilla.

Maaperä on peräisin varhaiselta pleistoseenikaudelta, ja se koostuu 10–30 metristä syvää tavanomaista lössimaata, hiekkaista rinnelössiä, lössihiekkaa ja juoksuhiekkaa tai kiinteää tuulen mukanaan tuomaa hiekkaa. Pintamaa on ruosteenruskeaa metsämaata tai hiilipitoista jäännösmetsän mustaamultaa, joka sisältää suuria määriä dolomiittia ja vähän illiitisiä savimineraaleja sekä suhteellisen vähän rautaa ja alumiinia. Harjanteella pohjavesi on kaikkialla yli 10 metrin syvyydessä.

Ilmastoltaan alue sopii hyvin rypäleiden viljelyyn. Lämpötilat vaihtelevat vuodenajan mukaan, mutta hyvin jyrkkiä vaihteluja ei ole. Hallan riski on talvella pieni, ja hallaa esiintyy ainoastaan hyvin harvoin ylängöillä keväällä ja syksyllä. Päivittäisissä vähimmäis- ja enimmäislämpötiloissa ei ole huomattavia eroja kasvukaudella, ja kesällä on kuumia päiviä vähän. Vuotuinen keskilämpötila on 11,6 °C. Sadetta saadaan tasaisesti koko kasvukauden ajan. Sadetta saadaan keskimäärin 500 mm vuodessa. Aurinkoisia tunteja vuodessa on 2 000.

Inhimilliset tekijät

Rypäleiden tuotanto Strázsan kukkulalla Monorissa ja Harcin laaksossa Gombassa perustuu perinteisiin lajikkeisiin ja tekniikoihin.

Rypäleiden tuotanto alkoi rajatulla maantieteellisellä alueella 1400-luvulla, kun viiniköynnöksiä istutettiin laajoille raivatuille metsäaloille. Viinikellarit kaivettiin perinteisesti lössimaahan viiniköynnösistutusten keskelle Strázsan kukkulalla Monorissa. Osa kellareista vuorattiin tiilellä, mutta suurin osa niistä ei ole vieläkään tiilellä vuorattuja. Lämpöolosuhteet kellareissa sopivat hyvin tuottamaan 10–11 °C:n ihanteellisen lämpötilan. Monorissa on noin 1 000 viinikellaria.

Uudenaikaisissa viinitarhoissa Szárazin kukkulalla Monorierdőssä ja Bényessä viljellään perinteisten unkarilaisten lajikkeiden lisäksi kansainvälisiä lajikkeita.

Inhimillisten tekijöiden vaikutus tuotantoalueeseen näkyy seuraavissa seikoissa:

— lajikkeiden valinta ekologisten olosuhteiden tarjoamien mahdollisuuksien mukaisesti,

— viininviljely- ja viininvalmistustekniikoiden kehittäminen ottaen huomioon erityiset ekologiset tekijät ja myös osittain markkinoiden ominaispiirteet,

— tilojen ja laitteiden sekä integroitumisrakenteen kehittäminen ekologisten ja markkinaolosuhteiden mukaisesti.

2. Viinien kuvaus

Yleinen piirre viineissä on niiden elegantti ulkonäkö, korkea alkoholipitoisuus ja happojen hieno koostumus, pitkä jälkimaku sekä käytetylle lajikkeelle luonteenomainen kukkainen ja hedelmäinen tuoksu ja maku.

3. Syy-yhteyden esittely ja kuvaus

Monorin tuotantoalueen sijainnin ja maaperän ominaispiirteiden ansiosta ympäristöllä on huomattava vaikutus alueella viljellyistä rypäleistä tuotettujen viinien ominaispiirteisiin. Näitä ominaispiirteitä ei pystytä jäljittelemään Tonavan viinialueen naapurustossa eikä muilla viinintuotannon osa-alueilla. Tuloksena on ennen kaikkea rikas makujen ja aromeiden kirjo, viinit ovat vähähappoisia, ja niiden alkoholipitoisuus on korkea. Maaperän ominaispiirteiden vuoksi viinien mineraalipitoisuus on korkea ja viineissä on mineraalinen luonne. Tuotantoalueen viinejä voidaan nauttia, kun viini on nuorta, mutta viinien ominaisuudet kehittyvät kokonaan, jos viinien annetaan kypsyä pidempään.

9. Olennaiset lisäedellytykset

Oikeudellinen kehys:

SAN-/SMM-nimitystä hallinnoivan järjestön toimesta, jos tästä säädetään jäsenvaltiossa

Lisäedellytyksen tyyppi:

Merkintöjä koskevat lisäsäännökset

Edellytyksen kuvaus:

a) Alkuperätakuu: paikkakunnan nimi voidaan ilmoittaa viinissä vain, jos 100 prosenttia viininvalmistuksessa käytetyistä raaka-aineista on kasvatettu kyseisellä paikkakunnalla.

b) Luettelo sallituista perinteisistä ilmaisuista ja muista ilmaisuista, joiden käyttöä on rajoitettu: i. Perinteinen ilmaisu: Védett eredetű bor [Viini, jonka alkuperä on suojattu] ii. Muut ilmaisut, joiden käyttöä on rajoitettu: muskotály, barrique iii. Perinteisiä ilmaisuja, muita ilmaisuja, joiden käyttöä on rajoitettu, ja viinin väriin viittaavia ilmaisuja ei saa käyttää etiketissä, jos ne kirjoitetaan suuremmilla kirjasimilla kuin on käytetty alkuperänimityksessä.

c) Lajikenimien käyttö: i. Lajikenimiä voidaan mainita etiketissä edellyttäen, ettei niitä kirjoiteta suuremmilla kirjasimilla kuin on käytetty alkuperänimityksessä. ii. Jos viini on valmistettu useamman lajikkeen rypäleistä, voidaan käyttää ilmaisuja ”küvé”, ”cuvée” tai ”házasítás”.

Tuotanto rajatun tuotantoalueen ulkopuolella

Oikeudellinen kehys:

SAN-/SMM-nimitystä hallinnoivan järjestön toimesta, jos tästä säädetään jäsenvaltiossa

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Voidaan tuottaa Tápiószentmártonin kylässä.

Linkki eritelmään

http://boraszat.kormany.hu/monor